## La Generalitat millora les freqüències d’autobús de la Ribera Alta i potencia les connexions amb l’hospital d’Alzira i València

*** El nou servici es posa en marxa el 9 de desembre, s’articula en quatre línies i compta amb una inversió de 262.685 euros a l’any
* La connexió Alberic, Massalavés, l’Alcúdia i Alginet amb València i els seus campus universitaris passa de tindre una expedició a quatre d’anada i dos de tornada**

La Generalitat posarà en marxa el pròxim 9 de desembre el nou servici públic de transport de viatgers per carretera CE-920, que reforçarà les comunicacions de la Ribera Alta i millorarà de manera substancial les freqüències d’autobús amb Alzira, l’Hospital de la Ribera i la ciutat de València, així com amb la Universitat de València i la Politècnica.

El nou contracte donarà servici als municipis d’Alberic, l’Alcúdia, Alginet, Antella, Benimuslem, Gavarda i Massalavés, i està orientat a oferir desplaçaments més àgils, regulars i accessibles per a la ciutadania. A més, el servici serà gestionat per l’empresa Autobusos Vialco SL i comptarà amb una compensació anual de 262.685,14 euros per a garantir la seua sostenibilitat.

Per a la Vicepresidència Tercera i Conselleria de Medi Ambient, Infraestructures, Territori i de la Recuperació l’ampliació de freqüències respon a una necessitat prioritària a la comarca.

Així mateix, les millores permetran consolidar un transport públic més útil per a les persones que es desplacen diàriament per motius laborals, sanitaris, educatius o administratius.

El contracte CE-920 disposa de quatre línies que articulen les connexions comarcals. La línia 1, que unix Alberic amb València, passarà a oferir quatre expedicions d’anada i dos de tornada de dilluns a divendres durant tot l’any, quadruplicant l’oferta existent cap a la capital i els seus campus universitaris. La línia 2 i les línies 3A i 3B milloren l’accés a l’Hospital de la Ribera i reforçaran els desplaçaments entre Antella, Gavarda, Alberic, Massalavés, Benimuslem i Alzira.

D’esta manera, les noves freqüències permetran un salt qualitatiu en el transport públic de la comarca. Municipis com Antella i Gavarda passaran d’una a tres expedicions per sentit amb Alzira. Alberic tindrà cinc expedicions d’anada i cinc de tornada, el que suposa més del doble de l’oferta actual. Massalavés i Benimuslem també voran incrementada la seua connexió diària amb la capital comarcal. En total, la concessió operarà amb dos vehicles i un de reserva, realitzarà 126.447 quilòmetres a l’any i arribarà a les 4.000 expedicions anuals.

Amb estes millores, la Generalitat continua impulsant un servici essencial per a la cohesió territorial i per a un accés més eficient als recursos públics de la Comunitat Valenciana. El nou contracte contribuïx, així, a reforçar la mobilitat sostenible i la igualtat d’oportunitats a la Ribera Alta mitjançant una xarxa de transport més freqüent, més connectada i al servici de la ciutadania.

Fecha: 05/12/2025